Postin mukaan miehen kokeessa saattaa olla kyse rangaistavasta rikkomuksesta.

Mies liimasi kirjekuoreen postimerkin sijaan kuvan pizzasta. FACEBOOK

Posti on ottanut kantaa sosiaalisessa mediassa levinneen laitilalaismiehen julkiseen päivitykseen, jossa hän kertoo lähettäneensä itselleen kirjeen tekaistulla postimerkillä nähdäkseen, tulisiko se perille.

Tuhansia kertoja jaetussa julkisessa Facebook-päivityksessään mies perustelee koettaan seuraavasti:

- Olen pitkään miettinyt onko postimerkeillä mitään tarkoitusta, kun niitä ei edes enää leimatakkaan. Leikkasin mainoslehtisestä postimerkin kokoisen palan pizzan kuvasta, liimasin kuoreen ja lähetin kirjeen itselleni. Perille tuli. Ja vielä kahdessa päivässä!

Viime torstaina julkaistussa päivityksessä on myös kuva perille tulleesta kirjeestä ja ”postimerkistä”. Päivitys on saanut yli 13 000 tykkäystä ja jaettu lähes 3000 kertaa.

Posti tuomitsee

Maanantaina Posti tuomitsi miehen teon jyrkästi omilla Facebook -sivuillaan julkaisemassaan päivityksessä:

- Postimerkki on maksu kirjeen lajittelusta ja kuljetuksesta eli tehdystä työstä, ei suinkaan siitä leimasta. Leima voi koneellisessa lajittelussa joskus jäädä pois. Jos kaupasta saa ostettua väärennetyllä setelillä tavaran, onko se kaupan syy vai sen joka huijaa?

Posti toteaa, että miehen kokeessa saattaa olla kysymys postimaksumerkintärikkomuksesta. Rikkomus on postipalvelulain mukaan rangaistava teko.

- Emme ole lisäämässä valvontaa, sillä meidän mielestämme ihmisiin voi luottaa. Jokainen huomattu väärennös toki tutkitaan. Väärien tai jäljiteltyjen postimaksumerkintöjen samoin kuin postimaksuna kertaalleen jo käytetyn postimerkin käyttäminen tai kierrättäminen on postimaksumerkintärikkomus, päivityksessä sanotaan.

Muutkin innostuivat kokeilemaan

Miehen havainto innosti myös muita kokeilemaan samaa. Eräs nainen lisäsi miehen päivityksen kommenttiketjuun kuvan itselleen lähettämästään kirjeestä, johon oli postimerkin asemesta liimattu pala luomukantarellien etikettiä.

Moni kertoo unohtaneensa joskus liimata kirjeeseen postimerkin, mutta tämä ei ole estänyt kirjeen jakelemista oikeaan osoitteeseen.

Eräs mies kertoo tuttavastaan, joka ei liimannut lähettämäänsä kirjekuoreen mitään, vaan kirjoitti postimerkin paikalle kynällä: ”Mikä puuttuu?”. Kirje meni siitä huolimatta perille.

Toinen mies kertoo höystäneenä kirjeensä kerran postimerkin sijaan oreganolla, mutta kirje oli siitäkin huolimatta saapunut oikeaan osoitteeseen.